Kan Pahnih (I) - Chinland Today Media\nNovember 1, 2012 4:06 am·0 comments\nMai Dai Dim\nZaanttim 12am a naih cuahco. Kiangkap thawmvang khal a ṭhing khupkhi thlang. Ngunte cu itthat tum rero nan itthat thei loin a ihnak khaan fiak takte ah cun khatlam le khatlam siir a her rero. A ihnak zawn tukverhte ihsin a rong cerh-awmi Thlapi vang cun a fim harhter sinsin. A hong tho ih sangkate cu a hon ong. Thla thuul zaan a rak si. A umnak ihsin a hmuh ban tawk tiang khua a cuan. A lungleng tukah a kaa cun Salai Tuan Ling Thang ih ‘Cinmual Tlang’ timi hla cu miih theih lo ding fang in ti riangro tein a hon sak. Hla fingkhat cemtiang a sak vivo. “Zaan thlapa a rong vangih keimah te lawng in maw mitthli thawn ka rong vakvai ee……” ti hlafang a von sak cun a hnathlaam ah, “Ngunte, khui hmun ih kan um khalle thla thuul zaan ah cun thlapi par talah kan mit tongaw ringring seh maw”, tiih ‘Van Mang’ ih ttong aw thlaam cu a rong thang. A biang parah dai kiahkoin mitthli a rong luang suk. A thinlung mitthlam ah dunglam thu pawl an rong lang ciamco.\nFalam No. (1) B.E.H.S (10 A) khaan sungah Ngunte cu a rualnu Chinku thawn ca an sutaw rero laiah Pa Tawk cun Ngunte cu Caaku raang ih tuahmi rose par a va pek. Ngunte cu Caaku rose a ratnak a dunglam a von zoh ih mitmen cang nawn thawn, “Ziang na cang? Na aa pawt maw?!” tiin awka hro nawn in a von ti. Pa Tawk khal cun, “Aw si. Nangmah ka lo hmuh cun ka aa pawt cih”, tiin a rak sawn ve. “Feh aw! Tlawngkai lai ah i hnaihnok hlah. Sayama hnen ka lo sim ding. Feh zaang aw!” tiin awkaa hro takin thinheng mithmai thawn Ngunte cun a hon ti. Asinan Pa Tawk cu feh duh cuang loin hmai lamah a hei naih deuhdeuh ih Ngunteih hna phuurah cun a lu a hei ret. Cun, dim thektho tein, “Ziang tlukin ka lo duh ti na thei lai ding.” tiin a von sim. Ngunte cu a thinheng tukah a thihri pawl tiang an hit thluh! Zianghman ttong thei loin a ngui ciauci. “Bupp!!! Phawkk!!!”. Ngunte cu a theihmi thawmvang ruangah dunglet a her salih, “U Mangte!!” tiin mit kau takih meng tahratin a hon ko. Van Mang cun thil umtudaan hmu thluhih tuar aw thei nawn lo ah Pa Tawk cu a rak thongh. Pa Tawk cu Khung parah a vong bok khup. Van Mang cu Tlawngta a si nawn fawn loih thuhla a buai ngaingai thlang. Sayakyi zungkhaan tiang an thleng.\nZaanlam ninu cu Vankau tlang phenah a hrek a liam ih a hrek taang cun a kiangkap ih thingkung pawl a tlet ih tleu sersi in mi thinlung a ti danglam duh nasa. Ngunte cu an inn hmai pangpar le an hmuan duum ih haanghnah haangrah an ciinmi pawl ti a tawih rero laiah, “Uhumm!!!!” tiih khuh suak lo khuh awtermi aw a thei. Zoih aw a si ti cu ruah lawk khal ttul loin a thei cih. Asinan thei lo bangin a ti tawih kelte’n a tawih rero thotho. Van Mang cun a hon naih deuhdeuh ih a hmin in a ko. “Ngunte” “……..” “Ngunte” “………” . A ko rero nan Ngunte cun a awih duh remrem lo. Van Mang cu a um thei nawn loih an timerh a hong phit sak. Tidai a rat nawn lo cun Ngunte cu a khel khatlam le khatlam parah a kut suang tahratin, “Ziang na tuah?!” tiin a hong au. Phuhrung aw tak mithmai thawn hni zuamzi phahin Van Mang cun “Timerh ka phit lo ziang” tiin a rak sawn. Ngunte cu Van Mangih umdaan zoh ah thinheng thiam nawn loin a hong hni hruthri.\n“Ngunte, ka man zo.” tiin inn sung ihsin a nu cun a hon auh. Ngunte khal cun, “Aw, ka ra” ti phahin hmuan ti tawihnak pipe pawl cu a kual rero. Ngunte nu cu Vankau tlangih Nurse pawl hrang hmehsuan hlawhtu a si. Zaan tinten Ngunte cun NTS ah Ttawng thawn hmeh a hon khaih ringring. Ngunte le Van Mang cu ttawng zawn awin zaandang bang Vankau lam pan in an hong so. Ni dang ahcun thutin ruah awin lamziin tluan an hni an khek ttheu nan tuihzaan lam cu ni tlak a mawi ruahin annih ih ni tlak cu a rak hahdam lo nasa. Mah le thuruahnak cio thawn an feh nguahngo vivoih No.(2) Hramthok tlawng inn zawn an thlen in Van Mang cun, “Ngunte” tiih a kawh zawng cekci ah “U Mangte” tiin Ngunte khal cun a rak ko ve. An pahnih in an aw rual thlurthli in an ko aw. Nang sim hmai an ti aw rero ih zohman sim aw ngah loin NTS tlawng inn hmai an hong thleng. An kir lamah Van Mang cun a sunih thilcang thu ah ngaidam a dil. Ngunte khal cun tuihhnu lam tlawng inn hrimhrim ra nawn lo dingin a dil ve. Cutin cuih zaan cu Van Mang hrang ahcun thinlung phawkaw hiamhiam in a thawsa zaan itthat thei loin caan a hman zaan a si. A sun ih thilcang thu pawl a ruat. “Ngunte, nangmah thawn kan pahnih lawng si kumkhua ding ka duh. Rak thei hram aw maw” tiin thinlung sungten saduh a that. Ngunte cu cazohnak kinlan parah cabu kau in a to. A thuruahnak a mitthlam pawl cu sun ih thil cangmi le an umtudaan pawl an rong cuang ciamco. “Aih! Ka cazoh ttul” tiin a lu a hon thing ih cabu kaumi cu a mitin a zoh nan a thinlung cun ca a siar lo lawlaw.\nFebuary 14 zaanlam a si. Thli a hraang zurzo. Falam khawdai lakah thli a hraang bet cu dai ngaingai a si. Ngunte cu sweater hngawng tuam tlunah Jacket pi a thuah bet. A sam a liang ron luan fang cu a thlah ih lukhum hlum a khum. Laitah skirt sau a kaih. Cutin a ti kelten NTS lam pan in a hong so. Febuary ni 14 hi ziang ni a si ti khal a thei loih ziangtin an hmang ti khal a thei lo. A hrangah cun danglamnak zianghman um lo mi ni asinan tuini cu a hrangih ni danglam tak a si. NTS rawl einak ihsin kir dingih tim a tuah lai ah a kiang te ah, “Vung!!!” tiin Bike a ra cawl. “U Mangte!” tiin hni phahin a hon ko. Hmakhatte ah “Vungg!!!!” tiin an suaksal. Ngunte cu, “U Mangte, ralringten aw. Skirt ka kaih na thei lo maw? Nuamten mawng aw. Ka thinheng le ka dawp thla hlukhli ding hokhaw.” tiin a au phah vivo. NTS rawl einak ihsin zato innpi lam in an feh ih Catholic biakinn lamah. Cun Pathangkhaan tlunziin tangziin, Cinmual pangpar duum in Vankau pura ah an hong suak sal. Pura kiang tlang pawngah an va to. Ngunte cu ttan a lak tuknak ah a taksa khal an na thluh. A kawng le a liang hmet phah rero in Ngunte cun, “Ziang na cang? Camibuai a nai tuk zo na thei lo maw?” tiin a hei sut. Van Mang khal cun, “Maltakte sung lawng. Laksawng ka lo pe duh” “Ziangmi hrang? Ziang laksawng? Ziang zuamawknak tivek ah le ka tel fawn lo. Ka suahcam le a si fawn lo. Zamrang aw maw” tiin thusuhnak tamtak a hon tuah.\nVan Mang cu ngamdok ngamlodok in ti hruanhro te cun a Jacket zaal sungih wrapper mawi tak thawn tuammi cu a hon phorh. Cule, “Tuini hi kan pahnih hrangih ni sunglawi si hramseh ti ruahsannak thawn himi ka lo pek. Asinan Camibuai na ttheh zaan lawngah ong aw. Na camibuai tuah lo hnaihnoktu si cu ka duh hrimhrim lo. Himi hi tuini ih ka lo pek lo cun ziangtik hmanah keimah le keimah ka lung si thei dah lo ding ruangah tuizaan tengteng ah ka lo pek.” ti phahin Van Mang cun Ngunte ih kut ah a percel pack cu a pek. Ngunte cun theithiam lo tak mithmai thawn a kut ih thil fuun a zoh thuul, Van Mang ih mithmai umdaan a zoh thuul. Ttong lohli ding khal thei loin a ding cuahco. Van Mang cun, “Kha le, na rei tuk le na nu a thinphang ding. Tlung kunguh.” tiin a sawm. Ngunte cu a hmuh dahlo mi minung si awm takin Van Mang cu mit ttheplo’n a zoh keukeu.\nNgunte teih inn an thlen in Ngunte nu cun, “Ai Mangte, thaizing cu na suk ngah ding ti” tiin a rak sut. Van Mang khalin, “Aw, suk ngah ding cu a bang”. Ngunte cu a nu le Van Mang ih biaksawn awkdaan theithiam lo takin, “Khui na feh ding? Ziangah zianghman in sim lo?” tiin a hei sut. A nu cun, “Ngunte, na u Mangte cu…..” a ttong hman cem hlan in Van Mang in, “Aw… Kalaymyo ah ka tlawng luhnak ding form tuah a cu ii….” “Tlawng na ttheh zo ko ual” “Ka peh bet tum” “Aww….” tilawng in Ngunte cun a ti nan a zum ngaingai thei lo. March 24 zaan phunhra Camibuai an ttheh zaan cekci ah Ngunte cu a percel pack cu a phorh. A von zoh ih a sungah Note book tawhfung thawn ummi ‘Love’ pung a rak si. Tawh a von ongih a kawm cu a von kau. A sung cangan a von hmu. A mang a bang tuk. Cun ca cu a von siar.\nTo// My beloved Ngunte,\nNgunte, tuih ka lo sim dingmi thu hi tthatein cingkeng aw maw. Ka lo duh ti cu na thei ko. Ka lo duh vek rori in nang khalin in rak duh ve ding khal ka ruahsan bikmi a si. Ngunte, Kan Pahnih rori maw kan pahnih. San khuk thleng tiang kan pahnih kutkai in………\nTipi, tlangsang in in dang hmanseh kan pahnih duhdawtnak cun in naihter ringrig hram seh. Karlak ah ziangvek thu a um khalle kan pahnih cu thih ah thi tlang nungdam caanah pumkhat sakhat. Kan pahnih cu hri le dai vek kan si ding.\nKan umnak hmun a dancaan ah zaan thlapa ah kan mit tongaw seh maw.Hi thu hi hngilh dah hrimhrim hlah maw. Kan Pahnih…..\nNgunte cu a thuruahnak ihsin a hong fimharh ih a thil retnak kuang a va ong. Note book te cu a von kauih ca pawl cu a von siarsal. A cabu fate cu a ttaang sungah fek takin a pom ih, “Aw!! U Mangte, ka va lo ngai lawmmam ve! Na sim vekin kan pahnih hi khuanu’n rem in ruat taktak pei maw? Na thuhla ka theih lonak kumkhat lenglo a rei zo.” tiin a kaa cun a hon ttong suak. Ngunte cu a hong ding salih sangkate lam a hei pan. Van parih fim keuki teih a vangmi thlapi cu vantau in a hon zoh. Cule, “U Mang, na sim vekin tu cekci thlapi na rak zoh ve maw? Maw thlapa, ka U Mangte hnenah ka ngainak thu in va simsak hram aw maw” tiin thlapi hnenah a thinlung sung thu a hon cah.\nZarhte sun a si. Ngunte cu weekend tinten an tuahdaan kelin nitlak(western) lam pawlih “Brunch” an timi Pan cake kio dingin a timtuah rero. Culai ah a kiang te ihsin, “Ngunte, thaisun cu leng na suak thlang ding kha. Na thlahlawh pawl a zaten ka lo pe ding. Cun, himi hi MRT card a si. Train(tlangleng) na to le Bus na to tikah himi card um lo cun a ngah lo. Curuangah himi card hi keng awla Customer service ah S$10 na top-up dingih cutin na hmang ding maw,” tiin Ngunte ih hnattuannak pinu(Lady Boss) cun paisa le Card cu a pek. Ngunte cu a lungawi tuk ticu a mithmai ah vam hemhem in a lang. “Thank you MDM! Thank you very much!” tiin a ttong nolh rero. Singapore a thlennak kumkhat cekci a rei. Asinan himi kumkhat sung hmuahhmuah inn lam khal a pehtlai thei dahlo. Rualpi ti khal a nei lo. Ziangahtile Agent inn ih a um lai ah rualpi pawlih address a kenmi le phone number pawl cu an rak thlek sak thluh. Cun a hnattuannak inntek tei in a umnak thlakhat cekci a kim ah phone card an leih ih cumi in a nu le a phone dah. Cuih hnu cu phone ti khal um dah nawn lo. A tu rinlopin a pi ih lengsuak caan a pek cu a lungawi in Arpi khawm hremmi suah tak bang le thawngtla luat pek bangin a thinlung cu a zaang in a nuamawk tukah umngaihnak khal a thei lo lam. Thaizing kim ding cu lungtur rang dukdo in a hngakhlap nasa.\nBus stop ihsin ‘International Bridal Malaysia’ dawr lam pan in Van Mang cu kekar rang nawn in a von feh. Dawr sangka zawn a vong thlengih innsung lut dingih a ke a hon khai zawngah a dung ihsin “Ai ka duh lo ka nu!!” tiih au-aw a hon thei. Cu rualrual in a kerte ziik dirtu nei in a thei aw. Dunglet a hon her cu a theih vek cekci in fala tuak tak pakhat a kedam bunmi kediil sang tuk kha ciarbek ah a kediil zum a pil ih phuak dingih a tum ah le a pil deuhdeuh. Cun a ke a hon khai ih a tolh zik kha a ttan laknak ah Van Mang ih ker a rak dirh ngahmi a si. Van Mang cu ralring lo tukih a hong her kha nunau nu in le heh-le-mang law tiih ttang ttentto in a rak dir fawn cu an pahnih in tlu ding maimai an si thlang. Nunau nu cun Van Mang hmaisong ah a kut a thlahih dunglam ah tlu dingin a za a zam rero. Mipa nana tiah Van Mang cu a von ttang ih nunau nuih kut cun a hon kai. An her aw luangloih Van Mang ih ttang sungah nunau cu a thleng thuthi. Manglam bangin an khawruahnak le an thinlung cu a rak ṭhen aw viarviar zo. An thinlung a hong fimih an hon zoh aw. Van Mang khalin nunau nu cu a rak pon ve. An pahnih in ningzak mithmai thawn “Sorry” “Sorry” an ti aw veve.\n“Aw! Manga, na ra thleng zo maw? Aw, Siangte tla. Ai, nan ra tlang maw? Nan thei aw cia maw?” tiin inn sung ihsin Thangte cun a hon biak hai. Van Mang le nunau nu cun theithiam lo takin Thangte cu an zoh. Cu zawngah dawr kiltu nu cun an hmai ih puanthaan zaar a von hlip ih Mopuan raang ziarziar thawn mawi takih an ceimi Parte cu an von hmu. Van Mang cu Parte ih thuam a hmuh in a ciil a dolh khutkhi. A thinlung ruahnak ah ‘Ngunte’ a vong cuang ciamco. Mopuan sin in Ngunte thawn kut an kai awk tiin a mithlam ah a von suai ciamco. “U Mang, ziang thu saw na ruah ciamco?” Parte ih thusuhnak a theih lawngin a lung a hong fim. “A….aw….. Ziang thu hman ruat lo ee. Parte, na Mawi daan cu mak lawlaw!!” tiin hni phahin a kut zungpi a hon tung. Parte cun, “Aw, U Mang, himi hi Tahan ih punkua phunhra ka kai lai ih ka rualpi a si. Thaisun LCF biakinn ih kut kan sih tikih i dinpitu ding a si. A hmin cu ‘Siangte'”, tiin a hon sim. Cumi lawngin Van Mang le Siangte cu mithmai panten an zoh aw ih Van Mang cun a kut a hei san. Cun, “Kei ka hmin cu Van Mang ka si ih a duhtu in Mangte in ti. Mihrek cun Manga in ti” tiin a hei sim. Siangte khal cun, “Aw, singai. Ka hnakin na upa ko ding ka lo zumih U Mang ka lo ti ve mai ding. Hee….” tiin hmel theihnak an von tuahaw.\nLakphak dawrah an va to ih Van Mang cun, “Parte, tuizaan hi a free netabik ding zaan a si fawn ih ziangha kan tuah ke?” tiah a hon sut. Parte cu a lakphak khuat cu a hon khai ih kaa khat a von in hnu ah, “Umm……” tiin ṭong ding thei cuca lo vekin a hmur a hon ciip. Thangte in an ṭong a rak kankhelh ih, “Thaizing na mawi lo pang ding. Tuanten na it ding panteh. Tidai khal tampi in hlah maw. Na hmai a phaw thluh pang ding” tiin a rak ti. Parte cu ti ziamziam in a hni. Siangte cun Van Mang ih umtudaan le a ṭongdaan pawl a zoh thup rero. Thangte cu Van Mang lam ah a her ih, “Manga, nangteh ziangah ha nupi thu hrimhrim na rel dahlo? UN ah le nupi na thuncih ko fawn. A tutiang fala le na nei fawn lo! Ka mang in bang ter. Kawlram in na cah ding a si khalle cah lohli awla..” tiin a hon ti. Parte cu ti khukkho’n a hong hni ih, “U Thang, na paseu ih fanu kha Singapore ah a um na ti vek maw? A phone number in pek hme” “Aw, anih cu handphone a hmang thei loih an inn phone lawng si” “Aww…..” Thangte le Parte ih ṭong a theihin Van Mang cu mit kau pempem in a hon meng. A tonak ihsin a hong dingih, “Singapore ee? Khui maw a phone number?” tiin zamrangten a hon sut.\nZaan thlapi vang tangah Van Mang cu amahtelawng a to. A khuk com in a kut pahnih cu a khuk parah a sih ih vantau in thlapi cu zohin a ṭong keuhko. “Ngunte, karual duh tak Thangte cu maw thaisun hi a ni sunglawibik a si thlang ding. Kan pahnih ih ni sunglawi hi teh ziangtik ah a thleng pei? Ngunte, tuizaan ih thlapi vang ahhin na mit ka tong maw aww…. ” tiin……..


Kiangkap Venghnen zar ah Kaihkhih a luat phah | Falam Online Media\nKiangkap Venghnen zar ah Kaihkhih a luat phah\nSagaing ramṭhen, Computer thiamsang pawlkom hotu U Zaw Thurein Htun cu sunlai padir rori ah thuhla mumal um lo in mi pahnih in kaihkhih an tum.\nInnhmai thingkung hnuai ih phone zoh phah in a to lai cu pangai thuamhnaw hruh mipahnih in a keh lam le vorh lam in an zon ih Lei ah an hnuk thluk. An nuaiaw laifang cu CCTV in a zuk ngah ih kiangkap venghnen le a innsang pawl in an va run thei ruangah kaihkhih a luat.\nU Zaw Thurein Htun cun “ziangruangah in ra kai tum ti khal ka thei lo. Ralkap uknak dodal in duhphorhnak ah ka tel ruangah si men thei” tiah BBC hnen ah a sim ih “atu ahcun hmun him nakah ka beu” a ti.\nU Zaw Thurein Htun cu a tufang ah Sagaing ramṭhen ih Computer thiamsang pawlkom Chairman a si. Kum 2015 ih nehnak co Sagaing cozah hluttaw zung, cozah zung pawl ah alak in computer a rak zirh dah ih Monywa khua khalah NLD cozah ṭuanvonei dinhmun in hna a rak ṭuan dah tiah DVB in a tarlang.\n← CSAC Chairman Pu Terence San Mawi Nikhuai a thi\nFalam : Palik in Mino Hruaitu ṭhenkhat an hawl tiah thuthang suak →\nTuizaan ihsi thok Kachin ram hmun ṭhenkhat ah Internet hman a theih nawn lo\nAugust 20, 2021 Ni Hnem Sung 0\nYangon ah ruah ceen, Thli hraang in Tii a lik\nPeople’s Defence Force in Ram le Mipi hrang thutiam 4 pholang


Malaysia Vanzam Kapthla Tu Ah Russia Leh Ukraine An Puh Aw - Chinland Today Media\nMalaysia Vanzam Kapthla Tu Ah Russia Leh Ukraine An Puh Aw\nTheihcio zo vekin Malaysia vanzam Airline Boeing 777 Flight MH17 khualtlawng minung 298 phurtu cu Netherlands ram khawpi Amsterdam ihsi Malaysia ram khawpi Kuala Lumpur panih an zuan laiah Ukraine ram saklam Russia ramthawi an ritawknak Ukraine ram Cozah leh Russia lamtang Tapung pawl an doawknak hmun ihsi Km 40 hrawngih hla Grobovo khawkiangah kahthlak a siih, hi vanzam kapthlatu hi zo an siti fiangtei theihsuak nak a um hrihlo ih puhawk ton rerolai a siih tuah hin zinzawi rerolai a siih a reihklanah zoih kahthlak mi ti leh ziangruangah an kapthla ti theihsuak beisei a si.\nHi Vanzam Boeing 777 Flight MH 17 kahthlak nak ralthuam hi Soviet-era 11 groung to air Missile a si ticu fiangtei theihsuak zo a siih, a sungih to minung 298 pawlcu an thithluh ih minung 102 pawlih ruangcu hmuhsuak an sizo. mithi pawlhi Netherlands ram mi 154 Australia 27 Malaysia 43 Indonesia 12 Britain 9 Germany 4 Belgium 4 Phillippines 3 Canada 1 an siih Malaysia minung 43 sungah vanzam hnatuan minung 15 antel.\nHimi vanzam sungih to lakih mi tampi cu Australia ramih AIDS, HIV thuhla relkhawm nakih telding pawl an si. Himi vanzam hi lei ihsi feet 33.000 ih sangih a zuan laiah biakpop theihlo in a umih cumi ihsi reilo te ah a tla ih a puakkuai ih a alhcih a kekkuai themparh pawlhi Km 15 ih hla khalah an petdarh thluhthei ih, Ukraine Interior Ministry cun himi vanzam kapthla tuah Russia Cozah in an bawmmi an ram Cozah Opposition tapung pawl an puhih hi vanzam kahnak cu Russia cozah in an pekmi Missile a si tiah an sim.\nHimi laiah Ukraine Cozah dodaltu Russia ih tanpi mi Tapung hotu Igor Strelkor cun hi vanzam kapthla tucu Ukraine cozah ralkap an siih kan nih in hivek vansang ih vanzam kahthlak nak ralthuam kan neilo ruangah mawhphurtu cu Ukraine Cozah an si tiah a puhve. himi hlante ah Igor Stelkor cun Ukraine raklkap vanzam tumpi Antonov -26 an kahthlakthu a simih hivek ruangah mi tampi cun Ukraine Tapung pawlhin hi vanzam hi Ukraine ralkap pawlih tomi vanzam an an ruatih an kahthlak a si ding tiah zumnak an neiih a sinan theihfiang nak leh kut thin nak cu a umlo.\nUkraine Cozah in himi vanzam a tlak hnute ah Tapung hotu pahnih ih biakawk lai an rak theihthup sakmi khal an relsuakih mi pahnih Major an timi leh Grek an timi ih biakthup awknakah hi vanzam kahthlak mihi an zohfiang thu leh Ukraine ralkap vanzam AN-26 silo in Malaysia vanzam khualtlawng phurtu a si thu an relmi khal an theihthup sak thu an rel. hi vanzam hi ziangruangah a tla timi record nak Black Box khal hmushuak a sizo ih ziangruangah a tla timi leh Pilot pawlih tongmi pawl khal a rei hlanah theihsuakzum a si.\nHimi vanzam tlaknak thuah UN Security Council cun Emergency Meeting a ko cih ih US Vice President, Joe Biden cun hi vanzam cu tisualpangih tla silo ih vansang ih a zuanlai ih kahthlak hrimmi a si ruangah thilsual titu cu zinzawisuak a si dingih hremnak pek tengteng an siding US cun himi thu zinzawi nakah a ttul vekih bawmdingin a ralring a si tiah a simih, Ukraine President, Petro Poroshenko cun himi vanzam kapthlatucu Ukraine ramdotu tapung Russia ih bawm mipawl an siih an kahthlak nak ralthuam khal Russia ih pekmi a si ruangah mawhphur tucu Russia a si tiah a puh.\nRussia President, Vladimir Putin cun Ukraine Cozah in a ramsungih mipi Opposition pawl a do ciamco ruangah hivek buainak hi a thlengmi a sii tiah a simih Russia President,Putin cun zoih kahthlak mi ticu a sallo nan vanzam tlaknakhmun ram neitu in mawh an phurding tiah a sim. Malaysia vanzam hi tukum March thla khalah khan Kuala Lumpur ihsi China ran Beijing panih zuang minung 239 phurtu cu a hlo zoih tutiang a thuhla leh a umnak theih a si hrihlo.\nHngilhlonak Hminsinnak Pangpar Hrangah Nihoi Par\nMH17 Mi Thi Pawl Malaysia Ah An Tlun\nAustralia in MH17 Vanzam Tla Ih Thi Pawl Hngilhlonak A Tuah Ding\nMH 370 Ih Thuhla Ka Theifiang : Indonesia Police Officer\nMalaysia Vanzam MH17 Ukraine Ah Kap Puak: Totu Thithluh\nMH17 Kaptlatu Theih A Si Le $ 30 million An Pe Ding


Thlacam Gruop - Chinland Today Media\nJanuary 27, 2009 2:36 am·0 comments\nZokhal amah le amah a khaisaang awtu cu nam-thlak a si dingih tangdor tu cu khaisaan a si ding. –Luka 18:14\n– Suahlannak 16-18\n– Matthai 18:1-20\nBaibal zirnak hmun pahat in pakhat le pakhat thlacam sak awk ding caan ah phunruk nauhak nu Anna in hiti’n thla a cam. “Vancung ih um kan pa, Tonya hi tlangval lawnglawng ruat lo dingin zaangfahte’n bawm aw.” Tonya khal in hniphah in, “Anna hi tlawng ah midang hnaihnok lo dingin run bawm aw,” a ti. Talia in, “Bawipa Tonya hi a nu ih thusim lung dingin, eel ttohttoh lo dingin run bawm aw,” a ti.\nAn ttulmi Pathian hnen ih dil hnak in midang hmai ah an rualpi dik lonak phorh in an capoh aw a bang. Pathian hnen ih thu kan simmi hi thupizet ih ruat a ttul zia an hotu in raalrinnak a pek hngai.\nKanmah ih mawhnak hngilh tahrat in midang ih mawhnak thlacamnak ih kan tarlang a si ahcun Jesuh ih simmi tahtthimnak sung ih Farasi pa vek kan si ding. “Maw Bawipa kei cu midang vekin ka duhham lo, thuphan ka per lo ih taangttawm sualnak tla ka tuah lo, siahkhongtu vek ka si lo,” a ti (Luka 18:11). Asinain kannih cu thla kan cam tikah ngaithiam le zaangfah a diltu misualpa vekih thlacam ding kan si (c. 13).\nKan thlacamnak cu midang ih dik lonak cazin tuah si lo dingin raalring uhsi! Pathian ih duhzawng thlacamnak cu kan thinlung sualnak mahte tangdornak thinlung thawn hliakhlainak ihsin a ra suakmi a si.\nBawipa Thlacam daan dik in zirh aw,\nNa lamzin ah in hruai aw;\nNa tleunak thiang sungah tangdor tein kan kuun,\nBawipa thlacam daan in zirh aw.\nThlacamnak saangbik cu thinlung tangdornak thukzet ihsin a ra.


Ralhrang Pawlin Tlangval Lal Ro Mawi An Urthat >>> – Meifar\nSalai Lal Ro Mawi (kum 24) cu ralhrang pawlin an urthat thu theih a si. Kan dungah hringtu a pa in Kalay peng sungah a hlo thu hi arak phuang zo, Lal Ro Mawi hi Thanphu khuami a si.\nDecember 4 ah Myitha tiva kiang leilet hna a ṭuan laiah ralhrang pawlin an kai ih ralkham awknak ah an hmang. Oo Myay Htoo khua ah an hruai ih an urthat. A ruhro pawl cu December 7, 2021 ah CDF-KKG in an va la ih Christian dan vekin an vuiliam.\nThudang: Ralhrang Pawlin Pa Ngun Nei Thang An Urthat\nRalhrang pawlin December 5, 2021 ah Chinmi pakhat cu hridai thawn an tawnbet ih an urthat thu theih a si. Kalaymyo thlanglam Chaungkhuah khua mi Pa Ngun Nei Thang cu Myitha tiva kiangih an pee loram sung thlam ah an kai ih an hruaisuak.\nOo Myay Htoo khua ah an hruai ih inn pakhat sungah hridai thawn an tawnbet hnuah inn thawn an urthat thu Chin National Organization thuthang sungah an tarlang. Pa Ngun Nei Thang ih ruak cu CNDF Kalay tatmaha (Vakok) in an va la ih December 5 simlam ah Christian dan vekin an vuiliam. Pa Ngun Nei Thang hi sualnak nei lo khuasung mi lo hnaṭuan a si.


Chinram Ah Covid-19 Vek Damlonak Cikhat A Leng, Thawsam In Mipum 100 Hrawng An Dam Lo – Meifar\nChinram Ah Covid-19 Vek Damlonak Cikhat A Leng, Thawsam In Mipum 100 Hrawng An Dam Lo\nChinram, Tonzang District, Cikha khua ah Covid-19 vek damlonak cikhat a leng ih damlo 50-100 hrawng an um. Cikha khua cu India ramri ih um a si, damlo pawl cu Covid-19 damlo vekin thawsam in an buai. Damlonak cu an kaisawng aw thei.\nCikha khua ah District Hospital lawng aum ih damlo pawl tuamhlawmnak ding bungrua an tlasam zet ruangah bawmtu ding an hawl rero lai. Myanmar ramsung a buai vekin zo in an bawm ding ti cu theih a si hrih lo.\nOxygen khal an daihaw lo ruangah bese deuh pawl cu an hmang tawmaw. Damlo pawl tuamhlawmnak ih an ṭul hleice mi pawl cu, meisa cet (Generator), Nebulizer, Pipe & Mask, Oxygen Concentrator pawl hi an ṭul zetmi a si.\nA bawm theitu cun hinah nan pehtlaih thei. Sia Lang Khan Khai, Zomi Baptist Aid (Zomi CAD), ZOMI INNPI, ZBCM GHQ, Kalaymyo, Phone: 09 400 476 507, Email: langkhankhai@gmail.com, FB: Lang Khan Khai\nMindat CDF Mino 2 Bomb Puak In An Thi\nMay Thla Sung KNU Le Ralkap Doawknak Ah Ralkap 128 An Thi, Hliamtuar 180 Le Thilri Phurtu Rang 12 An Thi


Vaivuanh hi thathut ruang ah a si lo an ti ttung – welcome!\nPosted on March 23, 2017 September 14, 2017 by myborspPosted in Hmuhning le Ruahnak (Thoughts and Opinions)Tagged 5 Second Rule, Lung vaivuanh, Mel Robbins, Procrastination, Productivity, Stress Management\nPrevious Previous post: Hakha a tthangcho maw?\nNext Next post: Spicy delicious banana flower salad


Ram Hrangih Nunnak Hlantu Salai Cungte Ih Thucah – Meifar\nRam Hrangih Nunnak Hlantu Salai Cungte Ih Thucah\nTlangval kum 28 mi Salai Cung Nawl Piang cu ram le miphun hrangah tin CNDF/CNO ah a lut ih thuneihnak latu ralkap pawl thawn an doawknak ah a nunnak a liam. Cicin Bawithang ih tarlang mi “A poi tuk aw Cungte. ‘Nu Cin, Ram hrangih kan nunnak a cem a si khallen hi tin ca run ngan aw. “Ram Duddawttu Miralṭha Cungte Cu A Ram Hrangah A Nun A Hlan Ti in”.\nCungte ram hrangih thinlung pacang zet leh ralthatnak ih thuam na si ruangah, feh lo dingih kham theih na si lo. Kan tawnawk neta bik ah khan, na Nu thaw khalin na feh kan lo sian lo thu kan lo sim rero nan, ram duhdawtnak thinlung na rak nei hnget em a si hi ti aw..\nRam hrangih pacangtha ngaingai na si zia kan rak lo theihthiampilo, na Nu thawn in ngaithiam aw. NA THUCAH NETABIK HI Ram hrangih ka nunnak a cem a silen , Miraltha Cungte cu a Ram hrangah a nun a hlan tiah ca run ngan aw.. Nang cu cangan theu na si kha ” tiah i cah ta a si kha.\nI cah ta vekin ca ka run ngan hokhaw, ka mawhphurhnak ka hlen hokhaw maw. Miralthapa Cungte. Asinan na nui hnenih na thucah na hlenlopi Cungte “Ka Nu i ruat har aw hlah, nehnak kan co asilen Ka ra tlung mai ding. Ka Ar khal rak that hrih hlah uh maw “na ti si lo sawm “..\nNa nui thin zun tu ding men maw na tongkam hi. Na Nu hi a na tuk hokhaw Cungte. Nu Cin, ti in hni sengsi ten voikhat tal i ra leng sal aw, i ngaina zettu le ka ngainat zetmi Cungte. Mangtha le…\nFalam Khua Kiang Doawknak Ah CNDF/CNO Pasalṭha Salai Cung Nawl Piang A Thi\nCNO/CNDF Le Ralkap Kahawknak Ah Ralbawi Tel In Ralkap 6 An Thi


Barak Obama Par Ah Bush Thinheng Sosang - Chinland Today Media\nBarak Obama Par Ah Bush Thinheng Sosang\nNovember 9, 2010 2:20 pm·4 comments\nUS President hlun George W Bush cun a aiawh Obama ih ram uktudaan le a cangvaih daan pawl a zoh tikah a lungkim lo nasa ih tuar thei nawnlo in Obama ih rampi ukdaan cu a hlawhsam rori a si tiah a phuang.\nBush cun Obama cangvaihdaan le mipi a hruaikai daan pawl kum thok ihsin a thlir tikah a diriam lo nasa ih Obama hnen ah ‘President dinhmun ih na tuah dingmi pawl na tuah ngahlo mi a tampi’ tiah a sim ih hleiah ram dang a tlawn mipawl lak ihsin Pakistan le Afghanistan rampawl a tlawnnak parah a dem zet thu a sim tel bet.\nBush cun thin naa zetin a rampi a duhdawt daanzia pawl tamzet in a reltel ih hleiah kumkhua ih US ram mipi pawl a duhdawt ding thu khal porh zetin a sim tel bet.\nAsim vivonak ahcun ka aiawh president cu a cak vak hrimhrim ding mi a si. Cun, kan rampi president hi a hnatuannak ah a thlawhtling rori ding a si. Ziangahtile, president a hlawhtling ahcun a rampi khal an thlawhtling tinak a si’ tiah a sim bet.\nUS Ralkap 17,000 Afghanistan ah kuat tum lala\nUS dantuahtu pawl in Bush Kawlram thu ah thuruahpinak neidingin ngen\non November 9, 2010 at 4:21 pm\nHi zuk ah hin Bill Clinton kiang ciah ah Jimmy Carter a ding ve ih Obma inauguration ni US President dam lai 5 tawngaw khawm an si.\nBush tei pafa hi cu an pa tiap tiap thei reng reng ka ti, Texas Cow boy pafa an si e. An duh loh zawng ah hin cun bup an si mai !!!\nLokss…Obama hi Pakistan a tlawn lai ka va thei lo ve. 2011 ah cun tlawn a tum thu news hrek khat nih an sim ih official cu a si hrih lo. Tui kum March thla ah kha cun Bagram Air Base, Afghanistan kha cu rin lohpi in a tlawng ngei mai.\nTui tum 10 days Asia visit ah hin India, Indonisia (home coming) a feh zo ih tui South Korea le Japan a feh sal ding. Tui tum Asia khual tlawnnak ih a tupa Pakistan ram a tlawng/ pal lo hi cu US nih Pakistan hnak in India rualpit that a tumzia a lang ih Pakistan hi a kawmserh deuhnak a ti lang a si bik. India le Pakistan hi Independent an ngah ve ten Pakistan hin USA hi a belbul nghal ih nasa zetin US hin Pakistan hi a bawm ti cu zo ciau theih mi a si.\nLian Pu ( Pakistan) says:\non November 9, 2010 at 4:36 pm\nInauguration ah na telve ding khi a bang.\nCapoh ah siseh….\nSi rori…Bush khi ka pa a bang ngaingai…ral tha tak a si.\nVansiat ah Bush term ahkhan buainak solve senlo ding rori a tawng.\nPresident dang vek sisehla cu a beidawng mai ding ka zum.\nAsinan a ding demdem mai…\nDuh ding ah in tlawn/tlaawn—lem tinak a si ding.\nPakistan ah a tlawng ti siloin Pakistan pawl rualpi ding ah a lem/ tlaawn’…Daw-re-mi- kha a theeu deuh in siar awla…cule visit a silo influence le convince tivek deuh in a lang thei thotho ding…\nU Sai le Keimah kan si eee.\non November 9, 2010 at 5:05 pm\nHahaha….inauguration ah khan maw? ka tel ve si…a zuk zauh tu ah !!!\nSi ngai, comment-nak ka ngan zik ah vawi thum hnak ih tam ka siar ih\ntlawng (visit) ti rori in ka hun siar cu. Ti rawi loh ih lem tam deuh cun mit\na rak vavai deuh a si hi….Sorry ngai ngai …\non November 9, 2010 at 5:29 pm\nNang hi mi maktak cu na si ve ti aw…\nA taktak duh pawl na si ti aw…\nKan rualpa ti kherkher a um.\nEk khal, a hmai ih ken ih hnim ter tul pawl a si.\nTheihlomi na na nei ding ka zumlo.\nHa ha……na tawk ko.


Chinram falam khawpi ih tlawnginn B.E.H.School (အ.ထ.က.၁) ih tlawng saya CDM tuah tu Suh Khan Thang le sayamah Van Sui cu uico ralhrang pawl in June ni 3 ni ah an inn ah ra in an kai – My News\nChinram falam khawpi ih tlawnginn B.E.H.School (အ.ထ.က.၁) ih tlawng saya CDM tuah tu Suh Khan Thang le sayamah Van Sui cu uico ralhrang pawl in June ni 3 ni ah an inn ah ra in an kai\nadmin June 8, 2022 Leave a Comment on Chinram falam khawpi ih tlawnginn B.E.H.School (အ.ထ.က.၁) ih tlawng saya CDM tuah tu Suh Khan Thang le sayamah Van Sui cu uico ralhrang pawl in June ni 3 ni ah an inn ah ra in an kai\nFalam( အ.ထ.က.၁) tlawng inn ah nauhak ca zirh tu Non CDM saya 5 lawng an um tin thuthei asi. Falam khawpi sung nauhak tlawng ap tu minung 400 an um ih minung 300 hrawng tlawng an kai asi.\nKalay – Tamu zinpi mipi vaksuak khap asi.mani sun lam ih sin do awk nak tu le tu a um rero ruang ah mipi him nak ding ah tin mawtaw le bike pawl vak suak khap hrih asi tin mipi humhim tu lam cun theih ter nak an tuah asi.\nThu ngai awk a tha cun thu kan than thei sun tete hi thu ngai ten um uh si. kan dung kalay-Natchaung zin ih mawtaw mawngtu le 2 tla uico ralhrang pawl in an kap that zo. cu mi tla mipi humhim tu lam cun mipi vaksuak khap zo hnu asi.cu ruang ah vak hlah uh ti ih thuthan mi cu zawm tum ve uh si…\nKalay Le Tamu Kar Kah Doh Nak Ruang Ah Mipi Ralkap Nih ThawngThanh Thar An Tuah Zulh Khawh I Zuam Cio Sih →\n← ZRA pawl hi Uico SAC ralhrang military council kut leh ke an si Zomi Revolutionary Army is Puppet fighter of Burma Army.


A Nungmi Cakuat - Chinland Today Media\nJanuary 31, 2012 12:40 am·0 comments\nCaken dang kan ttul lo, nanmah hi kan ca nan si; mi hmuahhmuah theih ding le siar dingin kan thinlung ih nganmi ca nan si. Hih ca a ngantu cu Khrih Amah a si ih kannih hi a phurtu kan si. Cuih ca cu cati ih nganmi a si lo, a nungmi Pathian ih Thlarau in nganmi a si; lungpheng parih nganmi a si lo, milai thinlung sungih nganmi a si.\n– 2 Korin 3:2-3\nBible Siar Ding: Matthai 8:14-27\nZumtu hmuahhmuah cu a nungmi cakuat kan si thluh ih mizapi ih siar thei ding le theih theimi kan si ding a thupituk. Na umnak hmuntin ah Thlarau Thianghlim tetti na phurh a ttul ih nangmah thawn a pehtlai awtu zate in nangmah cu Khrih ih palai thlah mi, leilung ih tleunak, le Khrih phuanglangtu Bible ih simmi Khristian na si ding a thupi.\nJesuh ih dungthlun pawl in an Bawipa ih simmi hmuahhmuah cu atak in an cangsuak ti an zir ngah. Jesuh in nuamnai te’n le ruat ciamciam in a tanglam thu hi a sim ti ka zum:\n“Khawpi sungih nan va luh tikah tibeel in tidai a khaitu pa nan tong ding. Cu pa cu a luhnak inn tiang va thlun uh. Cule cuih inn neitu hnen ahcun “Keimah le ka dungthlun pawl Lantak Zaanriah kan einak dingah khaan khui ah so a um?” ti’n kan Sayapa in a lo ti, tiah va ti uh. Tlunta khaan ah tokham le cabuai pawl kim teih an retmi khaan tumpi a lo hmuh dingih cutawk ahcun ziang hmuahhmuah va tawlrel uh,” tiah a ti (Luke 22:10-12).\nDuhdawtmi zumtu, Palestine ram ah zohman tibeel in tikhaitu an um lo, zohman ih theih dah lomi thil a si. Curuangah Jesuh in profet thusim hram a thok ih an sunglam nun lawngih theih dingmi le atak ih a ra cangsuakmi an hmuh thei ding a tummi a si. Himi cu kan Bawipa ih nun thuthup: a profet thusimmi cu cangsuak loin a um dah lo. Pathian ih Ttongkam thlengh danglamter theitu leitlun ah zohman an um lo. Jesuh in hih thuruahnak maksak cu a dungthluntu pawl hnenah a sim ih dungthluntu pawl in an Bawipa ih simmi cu atak in a cangsuak ti an hmuh theinak dingah a si. Jesuh in Peter le Johan hnenih mangbangza thupek a neih hnu le a hmuh ngah hnu ah an pahnih ih an thinlung sung thukbik in, “Zoh hnik! Kan Bawipa hi! A simmi vek cekci in thil a rak cang thluh,’ ti’n an ti awk ding cu ka rinhlelh lo a si.\nMilai cun thil ziangkim kan canter thei lo, asinan Pathian hrang ahcun zianghman cang thei lo ti a um lo. Pathian cu nunnak thuthup pholang theitu a si ih leilungpi le tlolakpi khal hi A kut sungah an um thluh. Kan theih dingmi thil thupi cu: “Bawipa na Pathian cu na hnenah a um, A cahnak huham in nehnak a lo pek” (Zefa 3: 17) timi hi a si.\nJesuh cu kan hrangah a thianghlim, a cak ih leilung ih ttulmi vanlam rinhmui kan theih theinak dingah in dilsaktu a si!\nJohn Ih Thu Ciingmang Uh


A nui' hrang oxygen hawl in zantim ah a vak ih ralhrang in an rak vuak - IHBURLEN\nA nui’ hrang oxygen hawl in zantim ah a vak ih ralhrang in an rak vuak\nJuly 21, 2021 admin RAMSUNG THUTHANG, THUTHANG 0\nCovid-19 pulhhri cun Myanmar rampi a nuai laifang a s ih thenkhat dam thei an um laiah thenkhat cu mithi khua ah thlahliam an si.\nHarsatnak bik cu ram uknak a that lo ruangah tuamhlawmnak tha, sivai le Oxygen khal a um lo. Mahte hmalak a si cio. Mi neinung deuh pawl cun a hlankhanten Oxygen thawl khat erer in an khawl laiah mi harsa fa, nitin mamawh dapcop hrangah a ol ve lo.\nTlawmngai pawlkom. biaknak zarto in Oxygen hman ding um phahphah hmansehla mina an tam tuk hrat ruangah Oxygen tingcanawk ngaingai a har.\nMandalay ih innsang khat cu inn ah mina besia an neih ruangah zan sim hnupi (zantim) laiah Oxygen hawl in mipa pakhat khawlak ah a vaktawi. Vansiat le malmak ah ralhrang pawl thawn an tongaw ngelcel ih ralhrang cun thu an sut ih thaten a sim nan, kut an thlak thotho.\nZuk ih kan hmuh vekin a dunglam zang durh seksek ko, steel fung in an vua. An vuakmi pa ih rualpa cun, “Mizan Mandalay ah ka rualpa an innsang ih mamawh Oxygen hawl in zan nazi 12 ah a suak. Ralhrang thawn an tongaw ih meithal tin in steel fung in an vuak ciamco. Mai’ innsang hrang poimawh a um caan ah suakvak loin inn sung hlirah maw, kan um ding,” tiah a tuarpi thu a ngan.\nKalay thlanglam ralhrang le KPDF ni thum sung doawknak cipciar


KUM ZABI 21 IH THU RUAH DAAN THAR - Chinland Today Media\nKUM ZABI 21 IH THU RUAH DAAN THAR\nFebruary 22, 2010 4:44 pm·1 comment\nCaan theihthiam hi fimnak thupizet pakhat a si. Caan zoh leh theihthiam lo ruangah a qullomi buainak pawl a suak ih tuahduhmi pawl tuah theilo in mah le mah hnaihnoknak tla a suahpi thei. Leitlun huap (global) ih caan kan theih a qulvek in tualsuak (local) ih caan khal kan theih a qulzet. Mai’ cangai khur sung ih tidaan lawng in a ngah nawnlo vek in Cangai khur leng ih tidaan lawnglawng khal in a cang thei nawn lo. Kopter thiam ih ruahthiam a qulzet thlang.\n1.San Umdaan tawite:\nLeitlun ah san san (3) kan nei:\n1. Santhar Hlan (Pre-Modern)- Kum Zabi 18 tiang,\n2. Santhar (Modern)-Kum Zabi 18 ihsin 19 Laifang hrawng,\n3. Santhar Hnu (Post-Modern)- Kum Zabi 19 lailak ihsin tuini tiang pawl tla an si.\nKum Zabi 21 cu Santhar Hnu (Post Modern) timi sungah kan lut zo. Kum 2010 cu phundang zawng in, Kum Thawngbi (Third Millenium) Pathum a thoknak, Kum Zabi (Century) Kulhluan Khat ih a hmaisabik Kum Sawmbi (Decade) Pahra a cemnak kum a si. Hih Santhar Hnu timi san ah Laimi khal in kan ruahcih dingmi tete kan nei tiah kan ruat.A tlanglam vek in a tlangpi thu in kan zohtlang hnik pei.\n2. Santhar Hnu thuruah\nAlvin H. Toffler in “Santhar Hnu (Post-Modern) ahcun:\nKhuul (speed) kiah a theih nawnlo.\nThlun ding daan pawl (rules) a um nawn lo.\nKhiahri pawl (boundaries) a nein awn lo” tiah a ti.\nAsinan Laimi tlamsawn ih kan tualsuak (local) sinak ahcun ti feekfeek, le rikhiahmi tamzet kan neih hrih. Himi lakah mifim tampi in an peekmi ruahnak qhabik cu tualsuak (local) tukkhal silo, leitlun huap (global) lawnglawng khal silo in “tualsuak-leitlunhuap” (glocal) ten fehthiam hi Santhar Hnu (Post-Modern) ih thuruah le tidaan qhabik a si an ti.\n3. Natnak thar MIDS\nKum Zabi 21 ih suaktharmi nat tiah Thomas L. Friedman in a sim. Milai pawlkom, ram pakhat lole pahnih ih tum pawlkom pawl ih thuruah daan (thought forms) thawn a pehparbik. Theih olnak dingah AIDS cu Acquired Immcne Deficiency Syndrome ti a si ih MIDS = Michnochip Immune Deficiency Syndrome an ti. AIDS tuar theinak qumsuk testunat tiah a tawinak in let sehla MIDS cu michrochip tuar theinak qumsuk tertu nat a si ding. Information Technology (IT) san ih computer michrochip timi cetthilri te ih hnaquannak le tidaan man nawn lo ruang ih a suakmi thinhar natnak a si.\nZovek pawlkom, pumpaak le hnaquannak khalah a suan awk theihmi nat a si fawn. Thuruah daan asilole hmuhdaan thawn a pehpar aw bik. Idea Sclerosis “ruahnak haakkhalnat” ti khalin kawh a theih. Cuih nat hminsinnak pawl tla cu:\n3.1. Ding-thlur thuruahnak\nPakhat qheh in pahnih, pahnih qheh in pathum… tivek ih thuruah a si. Mizaan ah hitin a cang dah, tuini hitin a cang rero ih thaisun ahcun hivek rori a cang ding ti ih a thlur-ding zawng ih ruahnak a si. IT san hlan ahcun a dik ve zet nan IT san hnu cun san a man nawn lo. Ziangah tile Peter Drucker timi pa cun IT hlan cun san hi a peh aw nan tuisan cu “Peh aw nawn lo San” ( Age of Discontinuity) ah kan um a ti. Tontehnak (experience) hnakin thluak (Knowledge) thupi ih ret san kan luh ruangah a si a ti. Tifeekfeek ih thuruah a tumtu cu MIDS nat neitu a si zo.\n3.2. Asilole thuruahnak\n(either – or logic)\nZianghman umlo (none) timi le a zate (All) timi lakah sinak tamzet a um thei. Tt, malte, tawkfang, a tamsawn, a zate zikzik tvk. Sinan karlak ih thil um thei pawl tan in “ka rual” na silole “Ka raal” tivek ih ruahnak in ciah nehmi kan si le MIDS nat kan nei tinak a si. A dum silole a raang tengteng ti vek silo ih rong dangdang a um thei ti khal theihcih a tul.\n3.3. Liamcia caan ngai thuruahnak\nCaan pathum liamcia, atu, hmailam lakah “atu” le “hmailam” hnakin “liamcia” caan lawnglawng ngainak a si. Thilthar cohlang thei ?? ti khal in kan ko. Hmailam cuan hnakin dunglam cuan ah a tui aw deuh qheu. Biaknak lam ah sile “an nih san lai ahcun” “kan quan lai ahcun” tvk ih liamcia caan hlamsal ringringnak nat a si.\n3.4. Lung sangka phit thuruahnak\n(Closed minded thinking)\nFim tlanglo (half-educated) pawl hnenah a um duhzet mi nat phun khi a si. Famkim le theibik ah ruat aw pawl hnenah hmuh a theih. Thuhla thar, tidaan thar a suah tikah maih ruahdaan thawn rak zohqhim. A nai aw nawn le “a qha paam” tithei, a hlat awk pang ahcun “luthiing” phun thuruah a si. Kan tawk kan famkim, kan dikbik, thilthar dang kan qul nawn lo ti ih thinlung sangka phurpit ih thu ruah daan a si.\n3.5. Tengteng thuruahnak\n(For Certain appnoach)\nKan hlawhtling “tengteng ding”, “a si tengteng”, “a cang tengteng” tivek ih thuruahnak a si. Thinlung thapeknak ahcun thil qhazet a bang nan a taktak ah a cang tengteng, hlawh tling tengteng lo hi a tam aw duh sawn. Tengteng tivekin kan pok veten sikher lo theinak (uncertainty) le kekkuai theinak (fragility) pawl kan tansan tluk a si. IT san hrangah a peeng zomi, a mil-aw nawn lomi thuruah daan pawl an si. MIDS ih natnak langnak phunkhat a si ve.\n4. MIDS nat canglo dingin:\nThomas L. Friedman thotho in damnak ding sii a hmuhsak. Cucu, “mah le mah cekfel-zoihnitawknak” (introspection) a si a ti. Zohsalawknak menmen silo in dingfel (honest) zet ih mah leh mah zohawk a si. Cu hman ah Sensirh dingfelnak (brutally honest) thawn zoihnit awk a si. Tuqhimnak ah kei ka hmin cu, Hlawn Dawh Thang, Ka hnaquan cu Kawhhran upa, Tidaan kel uartakmi ka si, ca ka siar tuklo…tvk.\nMai’ sinak tlangko hmuhawk felnak cun nun tuahqhatawksalnak ah le Kum Zabi (21) hrang ih a milawmi thuruahnak pawl a suahpi thei a si. Tifekfek tuknak, thu lungkhen neih tuknak, hlansan ngai ringringnak, a ding zawng lawng ih thuruahnak tipawl cun Kawhhran sungah siseh, zatlang nun pawlkomnak le pumpaak hnaquannak pawl hrangah hlawhtlinnak hnak in qumsuknak a suahpi sawn thei a si.\nNu Hrangah Innsang maw Hnattuan?\non February 25, 2010 at 12:37 am\nSaya Thawng na ti tha nasa.\nTheological term te te tla kan Chin tawng in na run ngan tel ih a lungawi um tuk.\nCan na neih len Theological term pawl tla hi kan chin ca in run ngan peh thei aw la a duh um nasa ding.\nKa ruah mi cu Either -Or logic kha nat nak pakhat asi len Both-And ruah nak teh nat nak a si ve thei kei maw?\nKa lungawi nasa


Chinland Defense Force in Hakha mipi ralrin an pe - Falam Online Media\nChinland Defense Force in Hakha mipi ralrin an pe\nChinland Defense Force – Hakha Council timi hmin thawn June 16 ah Hakha mipi ralrinpeknak thu an suah.\nThusuah ni ihsin thok, hmuh nak pohpoh ah ralhraang ralkap kahdo an si ding ruangah an kiangkap ah mipi um lo dingin thu an than.\nHitiih thu an suah nak san cu Hakha khuasung ah ralhraang ralkap in duhtawkin mipi an nuaineek ruangah ti a si ih, an mah thawn hnaṭuantlang hmuahhmuah khal ralhraang ralkap an si ti`n CDF in a pom thlang.\nCuhleiah ralhraang ralkap in ukhruaiawknak fehtluang thei dingin khawsung mipi cu ralphaw ah hmangin himnak an hawl. Curuangah an kiangkap naivai ah um lo dingin mipi kan sim than duh ti`n CDF in thu a than.\nSimthanawknak um cingin ralhraang thawn hnaṭuantlang ruangah tuahmawh tuar pawl siseh, an umnak hmun zung le Tlawnginn kiangkap tvk ah um ruangih tuahmawh tuar pawl khal CDF-Hakha in ṭuanvo a la tum lo a si.\nCDF-Hakha in ralhraang ralkap an hmuh nak pohpoh ah kahdo an si ding thu an phuang rualin ram le miphun hrangah nunnak thap in dothlengnak tuah dingah sawmthannak an tuah cih a si.\n← Khawpisung raldo tu ding Special Commando ralkapbu an din\nRalhraang ukhruainak hnuai ih tuah mi Phun 10 ong cazin a suak →\nMizoram ah Pacangno Falam Palik CDMer a thi\nMay 30, 2022 May 30, 2022 Ni Hnem Sung 0


Dawie Project | VCTH\nHome » Cahram » Theihkauhnak » Dawie Project\nBy vcth on February 23, 2011.\n“Tu nai te Ram uk awk nak hril nak le kan pi Su Kyi an suah hnu in kawl ram thu hi lei tlung tlun din hmun ah hmum ding a um nawn lo. Ram hril awk nak an tuah lai fang hrawng ah thu thang dang a um mi cu Kawl cozah le Thailand co zah an pa hnin lung kim in Lei lung tlun ih a tum bik lam pa khat a si ve ding mi Ports , Dawei ah sak ding mi thu hla a si. A tu lai fang ih Dawi Coast Line hi cu nga sio tu pawl ti lo cu ziang dang ah an hmang lo. A si nan hi mi vut nel le thing kung pawl cu Lawng Colh Nak, FACOTY, REFINERIES le COAL BURNING PLANT pawl thawn a khat ding. Mi tam pi nih cun uk hril awk nak a um hnu ah kan ram a tha tlang pei maw tin ruat nak tam pi an nei. Ka ruah nak ah cu hril awk nak hnak in Dawei Projects nih in kan ram tam pi a ti tha sawn ding tin ka hmu”.\nDawei Project ih an sak tum mi pawl cu Lawng Colh Nak (Deep-sea-Port), Meisa Pek Nak (Power Station), Lamzin thar Thailand thawn peh tlaih aw nak ding pawl an tel. Himi lawng colh nak in cun kum khat ah 100million METRIC TONNES thil ri pawl a lut suak thei ding, 8 lane HIGHWAY le tlang leng zin Dawei ih sin BangKok tiang a sau lam peng 102 leng lo sak ding ti mi thu hla pawl a tel. Himi lam zin cu Thailand ih sin Cambodia le Vietnam tiang pah tlang leh ding mi thu hla pawl an rak sim. POWER STATION cun meisa tha 4.Megawatt a suah thei ding ih Thailand ah direct in electric a pek thei ding. Cumi tlun ah Tidai Retnak (DAM) le Ti dai thian fai nak pawl sak tum nak an nei.\nINDUSTRIAL ESTATE sung ah cun Steel Mill, FERTILISER PLANT le zi nan thian fai nak, lawng sak nak le rem nak hmun pawl an sak tum. Zinan le Gas line khal sak bet an tum lam zin le tlang leng zin kiang ah phum an tum. Neh hnu lam ah Tourist pawl rak nak ding Hotel le a dang dang pawl kha an sak tum.\nAn sim dan ah himi project ih ngah mi a hlawk nak pawl cu Myanmar le Thai co zoh ih an then aw ding tin a sak tu ding Company Italian – Thai company in a phuang. Sihman she la a thu thuk ngai ngai cu thei theih a si hrih lo.\nZiangah Thailand a Zin a suah\nU.S zinan company Cheveon le France zinan company ih a sak rero lai mi Yadana project ih sun kawl ram in Thai hnen ah zi nan le gas pawl tam pi a zuar rero zo. Kan dung kum sung ih a zuar mi lawng hman ah $4 billion a kim ding tin an khant hman. Himi hlei ah Dawei Project an theh a si ah cun Electric, Gas le zinan pawl cu tam pi a lak bet tum. Thailand ram sung ah Pollution law ti mi hi cozah in ah STRICT tuk tik ah Thailand ah hi INDUSTRIAL hi an duh vek in an karh ter thei lo. Power ngah ding ah khial kan khang tul, Gas, Oil maw Coal (lung dum), himi pawl kan khang tik ah environment a siat thei ti cu mi tam sawn kan thei cia mi a si in ka zum. Ram tin kim ah Environment law ti mi an nei thluh nan kawl ram ah cu hi vek dan a um lo ruang ah duh duh in Thailand le ramdang company in thil an sak thei. Thailand hrang ah cun kawlram ah hi vek dan a um lo tik ah a harng ah opportunity tha tuk mi pa khat a si.\nHimi project hi lei lung tlun lawng feh in thil zuar/ kuat awk nak khat ah tam pi a that hnem pi ding. Dawei ih sin Europe, India cun South East Asia lam pawl lam zin tawi deuh in lawng pawl a feh thei ding tik ah a man a ol deuh ding. Lam zin a tawi deuh tik ah lawng feh nak ding zinan pawl si seh, mi nung hna tuan nak can si seh a mal deuh tik ah a man tla a ol deuh cule envivonment hrnag ah tla a tha ding a si tin Newyork times nih cu a tar lang.\nTu fang ih lawng a line cu china, Vietnam le combodia lam ih thil an phur ih Malacca strait (Malay le Indo) kar lak in an rak suah pi ih India, Europe ih thil kuat awk a si. Dawei a theh a si ah cun himi zin hmang tul nawn lo ding tik ah lam zin a tawi deuh ding.\nHi mi project hi company tum tam pi in an duh nak an tar lang a si tin thu thang kan thei. Asia ih company tum bik pawl PTTplc (Thailand top energy firm), Siam Cement Group le Japanese Stell Company pawl nih cun hi mi project ah an invent tum tin news kan siar thei. Thailand bank pa khat in cu a co zah ruang ah project cu ka fund thei lo ding tin a tar lang.\nHimi project a sak tu ding ah tuan vo a lak tu ding cu Italian-Thai company a si ih kum hra sung ah a sak theh an tum. Project cu phase pa thum in an then.\nKawlram ih Hlawknak\nRam dang ih sin kan siar thei mi thu thang pawl ah hi mi project ih sin kawl ram nih ziang hlawk nak a ngah ding timi hi a rel lam lo. A sin an hi vek project tum pi kan ram ih a um tik ah hna tam pi a um ding, local mi pawl hrawng ah business opportuniy tam pi a um ding. Tu hnu kum ngah sung ah Italian – Thai company cun mi nung a thawng thawng in kan tul ding a si tin a phuang. Engineer mino tete khal in himi project ih sin zir nak tam pi kan ngah thei ding. Kawl ram le Thailand zin a talng a si ah cu kan ram si pua yi a tha sin sin ding, trade zam rang le smooth zet in tuah thei a si ah cun thil man tla a tlak deuh ding. Mi tam pi in cun hi mi project cu za pi hrang ah a tha mi a si tin an hmu cio.\nHmai lam ah himi Dawei port cu lei lung tlun thil kuat/zuar awk ah hmun pi a si lai ding cu ruah nak a um. Dawei ih sin China le South East Asia ah lamzin tuah in trade nak, Dawei ih sin India le Europe pawl trade awk nak tuah theih a si ding.\nHi mi sak nak ding ah khua le hmun pawl a tul tik ah a tu fang ih a um mi mipi pawl cu an tuar zet ding a si tin research pawl nih cun ah sim. Kawlram cun kan theih vek in dawi awk hluah hlo a si men tik ah himi khua pi pawl hrang ah cun an in le lo an sung lo hman ah man ol len an zuar tul mi cu thin nuam lo cu a si. Thu thang ah cu Burmese Logging company pawl a si mi Kaung Myat Co. Ltd le Hein Yadana cun 2500 acres lai lo pawl cu an rak tein thluh in Karen researcher pawl cun a phuang. Himi khua pi pawl cun COMPENSENTAION ngah lo in a dang ih an tlan tul thu hlaw pawl tla a phuang.\nZiang ruang ah Dawei ah hrih ti le cu a ti dai a thuk tik ah lawng tum pi pi pawl an cawl thei. Dawei hmai ih Kyun pawl Maung Magan le North Kyun pawl hin thli a kham tik ah thli hrang le wave pawl a effects a mal. Cuhlei ah a lei a rawn tik ah Industrial estate pawl sak nak ding ah a ol. A thu pi bik cu kawl ram ih Pollution law le environmental law kan nei lo tik ah ram dang pawl hrang ah a aman a mal in a hnai hnok lo.\nHimi Dawei project nih cun kawlram pi tam pi a thleng ding cu theih cia a si ko. ASEAN ram pawl thawn peh tlaih awk nak a tha sin sin tik ah cu kan ram Economic a tha ding, economoy a thal le cu mipi tla kan nun a nuam thei deuh ding. Mi hrek khat pawl cu an ram le an lo ih sin dawi an tuar ko ding nan an mah hrang ah khat himi project in an nun nak a thleng khal a si thei. Ka mang bang mi pa khat cu himi project an tuah ding an ti tik ah ziang a tar lang ti le cu UN ih Sanction effective a um lo zia a tar lang. Kan theih cia vek in zinag vek uk tu kan si khat le an hlawk nak ding a si ah cun ziang hmag an care lo ti hi a lang. ziang khal si le himi project cu pi an theh an cun kan ram cu a tit hang so na sa ding ti cu zo cio ih zum mi a si.\nMirang ih Siar Duh Hrang>>>> Click Aw


Suu Kyi In Kawlram Acozah Tazacuai - Chinland Today Media\nSuu Kyi In Kawlram Acozah Tazacuai\nOctober 6, 2010 12:35 pm·1 comment\nYangon – Aung San Suu Kyi in an party cem ding lotheihlo ih acozah in an fial mi a lungawi lo ruangah Kawlram ralkap a cozah cu tazacuai dingin manisun tlawngkai nihnih ni ah Supreme Court ah ca a pe.\nA ukil Kyi Win le Nyan Win pawl fehtlang in Daan hmangin taza a cuai ding. Nyan Win ih thuthang lakhawmtu pawl hnen a sim nakah ‘Electoral Commission pawl in NLD party cemter theinak thuneihnak an nei lo. Hi party hi party nung sidingin daan thlun ih hmin pek ih ap aw mi a si’ tin a sim.\nTui ttum hi Suu Kyi ih kawlram ralkap taza a cuai vei hnihnak a si. Tui kum May thla ah ca a rak pe dah zonan Supreme Court pawl cun an rak pomsak lo. ‘kan peh vivonak sancu a nehlolam kan cuh lo ruangah a si, nehlolam cuh ih kan beidong ahcun zianghman tuahding dang kan nei nawn lo’ tiin a ukil cun a sim bet.\nSuu Kyi le a party pawl in 1990 kum ih hrilawknak ah nehnak an rak conan a cozah in lalnak a rak pe duh lo.\nNLD party TELLO men thei..TELLO ding\non October 6, 2010 at 5:34 pm\nAtha ngai. Na belte in Reference dik deuh in rak ti aw la a tha sawn ding.


Valentine’s Ni Cibai | VCTH\nHome » Hmun Le Hma » Khual Tlawnnak » Valentine’s Ni Cibai\nA sunglawi mi Duhdawt awtu pawl ih ni ah VCTH in duhdawtnak thawn cibai kan lo buk. Duhdawt awtu pawl ih ni ah papar a co lo tu lengnu pawl tla tui kum sungah lungduh valpa tong thei ding in thlaza kan lo cam sak.\nValentine’s ni cu duhdawt awtu pawl ih ni a si hleiah VCTH hrangah tla suahni ni sunglawi zet a si fawn. Rualpi hrekkhat pawl thawn Falam khuasungah aa zetin mai nammi thuthang cazual te a rak zuar rere dahtu rual le pawl tla ka mang. Cun VCTH online ih hna kan ṭuan hnu ih teimak zetih in ṭanpi tu rual le pawl, teimak ten ca in ngan saktu rual le pawl tla hih hmun in lungawi thu kan sim fawn.


Top 10 Masai Mara Spring 2019 Tours & Trips (with 52 Reviews) - TourRadar\nMasai Mara Tours in Spring 2019\nSearching for tours in Masai Mara during Spring 2019? Look no further, as our tours of Masai Mara will allow you to discover exceptional destinations such as Aberdare and Aberdare National Park. Taste the adventure and discover new cultures\n77 trips in Masai Mara in March, April and May\nThrough the Rift Valley - Serena Lodges\n4 day safari tour through Nairobi, Masai Mara, Lake Nakuru, Lake Elementaita in Kenya\nNairobi, Masai Mara, Lake Nakuru, Lake Elementaita+2 more\nAdventure, Private / Custom, Wildlife+2 more\nWestern Europe Tours & Trips 2019/2020From the Black Sea to the North Sea with TransylvaniaCambodia October 2019 79 tours